ኦርጅን ውሃ ከ“ሹልዝ” ጋር አብሮ ለመሥራት ውል ፈፀመ 
  የዛሬ 8 ዓመት በኢጣሊያዊ ባለሀብት የተቋቋመውና የማዕድን ውሃ በማምረት እያሸገ ለገበያ የሚያቀርበው ኦርጅን የምግብና የማዕድን ውሃ ፋብሪካ፤ ሹልዝ ግሎባል ከተባለ ኩባንያ ጋር በማዕድን ውሃ ምርት ዘርፍ አብሮ ለመሥራት ውል ፈፀመ፡፡  ፋብሪካው ሰሞኑን ለጋዜጠኞች በሰጠው መግለጫ፤ 43 በመቶ የሚሆን ድርሻ ለሹልዝ ኩባንያ  በመስጠት አብሮ ለመሥራት ተስማምተዋል፡፡ የኦርጅን የማዕድን ውሃ ፋብሪካ መሥራችና ሥራ አስኪያጅ አቶ ሮበርቶ ጋብሬሲ እንደገለጹት፤በአለምአቀፍ ደረጃ ትልቅ እውቅናና ዝና ካለው ሹልዝ ግሎባል ኢንቨስትመንት ኩባንያ ጋር ለመሥራት ውል መፈጸማቸውን ጠቁመው በቀጣይም ፋብሪካውን ለማስፋፋትና ምርቶቹን በስፋት ወደ ገበያ ለማቅረብ እንዲሁም ወደ ውጪ ለመላክ ዕቅድ እንዳላቸው ተናግረዋል፡፡ የሹልዝ ግሎባል ኢንቨስትመንት መሥራችና ሥራ አስኪያጅ ሚስተር ጋብርኤል ሹልዝ በበኩላቸው፤ኦርጅን የማዕድን ውሃ ማምረቻ ፋብሪካ፣ በማዕድን የበለፀገ ንፁህ ውሃ እያመረተ ለተጠቃሚ የሚያቀርብ በመሆኑ አብሮ ለመሥራት መቀላቀላቸውን ጠቁመው ከፋብሪካው የ43 በመቶ የአክስዮን ድርሻ መውሰዳቸውን ገልፀዋል፡፡ ለዚህ የአክስዮን ድርሻ የተከፈለውን የገንዘብ መጠን ከመግለጽ የተቆጠቡት የሹልዝ መስራች፤በሚሊዮኖች ዶላር የሚቆጠር ገንዘብ ኢንቨስት ይደረጋል ብለዋል፡፡ ኦርጅን የምግብና የማዕድን ውሃ ፋብሪካ በዘመናዊ መሳሪያዎች በተደራጀው ፋብሪካው ለ150 ኢትዮጵያውያን የሥራ ዕድል የፈጠረ ሲሆን ለፋብሪካው ሠራተኞች የምግብ አቅርቦትየ ሚሰጥ መሆኑ ተገልጿል፡፡  